title: 2012 m. gruodžio 13 d. Komisijos sprendimas, kuriuo iš dalies keičiamas Sprendimas 2007/134/EB, kuriuo įsteigiama Europos mokslinių tyrimų taryba

text:
14.12.2012

               LT

               Europos Sąjungos oficialusis leidinys

               C 385/10

         KOMISIJOS SPRENDIMAS
   2012 m. gruodžio 13 d.
   kuriuo iš dalies keičiamas Sprendimas 2007/134/EB, kuriuo įsteigiama Europos mokslinių tyrimų taryba
   2012/C 385/06
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos sprendimą Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (1), ypač į jo 2 ir 3 straipsnius,
   atsižvelgdama į 2006 m. gruodžio 19 d. Tarybos sprendimą 2006/972/EB dėl specialiosios programos „Idėjos“, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (2), ypač į jo 4 straipsnio 2 ir 3 dalis,
   kadangi:

               (1)

               2007 m. vasario 2 d. Sprendimu 2007/134/EB, kuriuo įsteigiama Europos mokslinių tyrimų taryba (3), Komisija įsteigė Europos mokslinių tyrimų tarybą (toliau – EMTT) specialiajai programai „Idėjos“ įgyvendinti. EMTT sudaro nepriklausoma Mokslo taryba, kuriai padeda paskirtoji įgyvendinimo struktūra; taryba veiklą vykdys iki 2013 m. gruodžio 31 d.;

               (2)

               Mokslo taryba sudaryta iš Komisijos paskirtų mokslo darbuotojų, inžinierių ir mokslininkų, veikiančių kaip individualūs, nuo pašalinės įtakos nepriklausomi asmenys, kurių reputacija nekelia jokios abejonės. Ją sudaro 22 nariai; ji veikia pagal Sprendimo 2007/134/EB 3 straipsnyje numatytus įgaliojimus;

               (3)

               2009 m. balandžio 27 d. Komisijos sprendimu 2009/357/EB, iš dalies keičiančiu Sprendimą 2007/134/EB, kuriuo įsteigiama Europos mokslinių tyrimų taryba (4), Komisija pakeitė 3 narius jiems atsistatydinus. 2011 m. sausio 12 d. Sprendimu 2011/12/ES, kuriuo iš dalies keičiamas Sprendimas 2007/134/EB, kuriuo įsteigiama Europos mokslinių tyrimų taryba (5), Komisija pakeitė 7 narius pasibaigus jų kadencijai;

               (4)

               dešimties Mokslo tarybos narių kadencija baigiasi 2013 m. vasario 1 d. ir 2013 m. balandžio 26 d., todėl būtina palaipsniui atnaujinti Mokslo tarybos narius;

               (5)

               palaipsniui atnaujinti Mokslo tarybą reikėtų pagal Sprendimo 2007/134/EB 4 straipsnio 6 ir 7 dalių nuostatas, kuriose, inter alia, nustatyta, kad nariai skiriami ketverių metų laikotarpiui, kurį, taikant Mokslo tarybos veiklos nepertraukiamumą turinčią užtikrinti rotacijos sistemą, leidžiama kartą pratęsti, ir kad narį galima paskirti trumpesniam nei ilgiausios trukmės laikotarpiui, siekiant taikyti dalies Mokslo tarybos narių rotaciją;

               (6)

               pagal Sprendimo 2007/134/EB 4 straipsnio 4 dalį būsimus narius skiria Komisija, atsižvelgdama į to sprendimo I priede nustatytus veiksnius ir kriterijus, laikydamasi nepriklausomos ir skaidrios tų narių atrankos tvarkos, gavusi Mokslo tarybos pritarimą, taip pat pasitarusi su mokslo bendruomene ir pateikusi ataskaitą Europos Parlamentui bei Tarybai. Todėl kaip ekspertų grupė įsteigtas iš nepriklausomų ekspertų sudarytas aukšto lygio nuolatinis Atrankos komitetas, kurio nariams honorarai mokami iš specialiajai programai „Idėjos“ skirto veiklos biudžeto. Komitetas rekomendavo palaipsniui atnaujinti Mokslo tarybą ir tam buvo pritarta;

               (7)

               pagal Sprendimo 2007/134/EB 4 straipsnio 4 dalį pranešimas apie būsimųjų narių skyrimą skelbiamas pagal Reglamentą (EB) Nr. 45/2001 (6);

               (8)

               todėl Sprendimą 2007/134/EB reikėtų atitinkamai iš dalies pakeisti,

         NUSPRENDĖ:
   1 straipsnis
   Sprendimo 2007/134/EB II priedas pakeičiamas šio sprendimo priede pateiktu tekstu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. gruodžio 13 d.

            Komisijos vardu

         Máire GEOGHEGAN-QUINN

            Komisijos narė

      (1)  OL L 412, 2006 12 30, p. 1.

      (2)  OL L 54, 2007 2 22, p. 81.

      (3)  OL L 57, 2007 2 24, p. 14.

      (4)  OL L 110, 2009 5 1, p. 37.

      (5)  OL L 9, 2011 1 13, p. 5.

      (6)  OL L 8, 2001 1 12, p. 1.


title: 2017 m. sausio 23 d. Tarybos sprendimas, kuriuo skiriamas Mokslo ir technikos komiteto narys

text:
27.1.2017

               LT

               Europos Sąjungos oficialusis leidinys

               C 27/10

         TARYBOS SPRENDIMAS
   2017 m. sausio 23 d.
   kuriuo skiriamas Mokslo ir technikos komiteto narys
   (2017/C 27/07)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 134 straipsnio 2 dalį,
   atsižvelgdama į Europos Komisijos nuomonę,
   kadangi:

               (1)

               Sprendimu 2013/412/Euratomas (1) Taryba paskyrė Mokslo ir technikos komiteto (toliau – Komitetas) narius laikotarpiui nuo 2013 m. liepos 25 d. iki 2018 m. liepos 24 d.;

               (2)

               atsistatydinus Frank-Peter WEISS, tapo laisva Komiteto nario vieta. Todėl turėtų būti paskirtas naujas narys likusiam Frank-Peter WEISS kadencijos laikui,

         PRIĖMĖ ŠĮ SPRENDIMĄ:
   1 straipsnis
   Iki 2018 m. liepos 24 d. Mokslo ir technikos komiteto nariu skiriamas Uwe STOLL.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. sausio 23 d.

            Tarybos vardu

            Pirmininkas

         R. GALDES

      (1)  2013 m. liepos 22 d. Tarybos sprendimas 2013/412/Euratomas, kuriuo atnaujinama Mokslo ir technikos komiteto sudėtis ir kurio panaikinamas 2012 m. lapkričio 13 d. Sprendimas dėl Mokslo ir technikos komiteto narių paskyrimo (OL L 205, 2013 8 1, p. 11).


title: 2006 m. birželio 12 d.  Tarybos sprendimas 2006/475/BUSP, dėl Europos Sąjungos ir Gabono Respublikos susitarimo dėl Europos Sąjungos vadovaujamų pajėgų statuso Gabono Respublikoje sudarymo

text:
8.7.2006

               LT

               Europos Sąjungos oficialusis leidinys

               L 187/42

         TARYBOS SPRENDIMAS 2006/475/BUSP
   2006 m. birželio 12 d.
   dėl Europos Sąjungos ir Gabono Respublikos susitarimo dėl Europos Sąjungos vadovaujamų pajėgų statuso Gabono Respublikoje sudarymo
   EUROPOS SĄJUNGOS TARYBA
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2006 m. balandžio 25 d. Jungtinių Tautų Saugumo Taryba priėmė Rezoliuciją 1671 (2006), leidžiančią laikinai dislokuoti Europos Sąjungos pajėgas „EUFOR RD Congo“ MONUC remti Kongo Demokratinėje Respublikoje vyksiančių rinkimų laikotarpiu. Be to, Jungtinių Tautų Saugumo Taryba paprašė visų Jungtinių Tautų valstybių narių, visų pirma tų, kurios yra kaimyninės Kongo Demokratinės Respublikos valstybės, teikti visokeriopą būtiną paramą padedant skubiai dislokuoti Europos Sąjungos pajėgas „EUFOR RD Congo“ ir visų pirma užtikrinti laisvą, netrukdomą ir operatyvų jų personalo, įrangos, maisto produktų, atsargų ir kito turto, įskaitant automobilius bei atsargines dalis, skirtų tik jų reikmėms ir oficialiam naudojimui, judėjimą į Kongo Demokratinę Respubliką.

               (2)

               2006 m. balandžio 27 d. Taryba priėmė Bendruosius veiksmus 2006/319/BUSP dėl Europos Sąjungos karinės operacijos Jungtinių Tautų Organizacijos misijai Kongo Demokratinėje Respublikoje (MONUC) remti rinkimų metu (1) (operacija „EUFOR RD Congo“).

               (3)

               Atsakydama į 2006 m. balandžio 27 d. generalinio sekretoriaus-vyriausiojo įgaliotinio (GS/VĮ) prašymą, Gabono Respublikos Vyriausybė 2006 m. gegužės 18 d. laiške pareiškė sutinkanti, kad operacijos tikslais Europos Sąjungos vadovaujamos pajėgos būtų dislokuotos Gabono Respublikos teritorijoje.

               (4)

               Gavusi 2005 m. gegužės 23 d. Tarybos įgaliojimą pagal Europos Sąjungos sutarties 24 straipsnį pirmininkaujanti valstybė narė, padedant generaliniam sekretoriui-vyriausiajam įgaliotiniui, vedė derybas dėl Europos Sąjungos ir Gabono Respublikos susitarimo dėl Europos Sąjungos vadovaujamų pajėgų statuso Gabono Respublikoje.

               (5)

               Šis Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Gabono Respublikos susitarimas dėl Europos Sąjungos vadovaujamų pajėgų statuso Gabono Respublikoje.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį, įgaliotą pasirašyti šį Europos Sąjungą įpareigojantį susitarimą.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Sąjungos oficialiajame leidinyje.

      Priimta Liuksemburge, 2006 m. birželio 12 d.

            Tarybos vardu

            Pirmininkas

         J. PRÖLL

      (1)  OL L 116, 2006 4 29, p. 98.
    ---documentbreak---

               8.7.2006

               LT

               Europos Sąjungos oficialusis leidinys

               L 187/43

         VERTIMAS
   Europos Sąjungos ir Gabono Respublikos
   SUSITARIMAS
   dėl Europos Sąjungos vadovaujamų pajėgų statuso Gabono Respublikoje
   EUROPOS SĄJUNGA (ES)
   ir
   GABONO RESPUBLIKA, toliau – priimančioji valstybė,
   toliau abi kartu vadinamos Šalimis,
   ATSIŽVELGDAMOS į:

               —

               2006 m. balandžio 25 d. Jungtinių Tautų Saugumo Tarybos Rezoliuciją 1671 (2006);

               —

               2006 m. balandžio 27 d. Tarybos bendruosius veiksmus dėl Europos Sąjungos karinės operacijos Jungtinių Tautų Organizacijos misijai Kongo Demokratinėje Respublikoje (MONUC) remti rinkimų metu (1) („EUFOR RD Congo“);

               —

               tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų steigimo dokumentus, įskaitant Tarptautinio baudžiamojo teismo statutą,

         SUSITARĖ:
   1 straipsnis
   Taikymo sritis ir sąvokų apibrėžimai
   1.   Šis Susitarimas taikomas Europos Sąjungos vadovaujamoms pajėgoms ir jų personalui.
   2.   Šis Susitarimas taikomas tik priimančiosios valstybės teritorijoje.
   3.   Šiame Susitarime:

               a)

               „Europos Sąjungos vadovaujamos pajėgos (EUFOR)“ – ES kariniai štabai ir nacionaliniai kontingentai, prisidedantys prie operacijos, jų įranga ir transporto priemonės;

               b)

               „operacija“ – karinės misijos parengimas, įsteigimas, vykdymas ir rėmimas pagal įgaliojimus, suteiktus 2006 m. balandžio 25 d. Jungtinių Tautų Saugumo Tarybos Rezoliucija 1671 (2006);

               c)

               „ES pajėgų vadas“ – operacijos veiksmų vadas ar veiksmų priimančiojoje valstybėje vadas;

               d)

               „ES kariniai štabai“ – kariniai štabai ir jų junginiai kareivinėse, kurios yra pavaldžios ES kariniams vadams, vadovaujantiems karinei operacijai ar vykdantiems jos priežiūrą;

               e)

               „nacionaliniai kontingentai“ – Europos Sąjungos valstybėms narėms ir kitoms operacijoje dalyvaujančioms valstybėms priklausantys vienetai ir junginiai;

               f)

               „EUFOR personalas“ – EUFOR priskirtas civilinis ir karinis personalas, taip pat personalas, dislokuotas operacijai parengti, bei personalas, atliekantis su operacija susijusią siunčiančiosios valstybės ar ES institucijos misiją, esantis, jeigu šiame Susitarime nenumatyta kitaip, priimančiosios valstybės teritorijoje, išskyrus vietoje įdarbintą personalą bei tarptautinių komercinių rangovų įdarbintą personalą;

               g)

               „vietoje įdarbintas personalas“ – priimančiosios valstybės pilietybę turintys arba nuolat joje gyvenantys personalo nariai;

               h)

               „infrastruktūra“ – visos patalpos, būstai ir žemė, reikalingi EUFOR ir EUFOR personalui;

               i)

               „siunčiančioji valstybė“ – valstybė, EUFOR suteikianti nacionalinį kontingentą.

         2 straipsnis
   Bendrosios nuostatos
   1.   EUFOR ir EUFOR personalas laikosi priimančiosios valstybės įstatymų ir kitų teisės aktų bei nesiima veiksmų ar veiklos, kurie nesuderinami su operacijos tikslais.
   2.   EUFOR reguliariai informuoja priimančiosios valstybės Vyriausybę apie priimančiosios valstybės teritorijoje dislokuotų EUFOR personalo narių skaičių.
   3 straipsnis
   Identifikavimas
   1.   EUFOR personalo nariai visą laiką turi nešiotis pasus ar karinius bilietus.
   2.   EUFOR automobiliai, orlaiviai, laivai ir kitos transporto priemonės aiškiai paženklinamos EUFOR skiriamaisiais ženklais ir (arba) registracijos numeriais, apie kuriuos informuojamos atitinkamos priimančiosios valstybės institucijos.
   3.   EUFOR turi teisę savo infrastruktūroje, automobiliuose ir kitose transporto priemonėse iškelti Europos Sąjungos vėliavą bei juos paženklinti kariniais skiriamaisiais ženklais, pavadinimais ir oficialiais simboliais. EUFOR personalo narių uniformos aiškiai paženklinamos EUFOR emblema. Nacionalines vėliavas ar operacijoje dalyvaujančių nacionalinių kontingentų skiriamuosius ženklus galima naudoti EUFOR infrastruktūroje, ant automobilių ir kitų transporto priemonių bei uniformų ES pajėgų vado sprendimu.
   4 straipsnis
   Sienų kirtimas ir judėjimas priimančiosios valstybės teritorijoje
   1.   EUFOR personalo nariai atvyksta į priimančiosios valstybės teritoriją tik pateikę 3 straipsnio 1 dalyje numatytus dokumentus arba, jeigu atvykstama pirmą kartą, EUFOR išduotą asmeninį ar kolektyvinį judėjimo įsakymą. Vėliau jiems atvykstant į priimančiosios valstybės teritoriją, išvykstant iš jos ar esant joje netaikomos pasų ir vizų taisyklės, imigracinis tikrinimas ir muitinės kontrolė.
   2.   EUFOR personalo nariams netaikomos priimančiosios valstybės taisyklės, reglamentuojančios užsieniečių registravimą ir kontrolę, tačiau jiems nesuteikiama teisė nuolat būti ar gyventi priimančiosios valstybės teritorijoje.
   3.   EUFOR priklausančiam turtui ir transporto priemonėms, atvykstančioms į priimančiosios valstybės teritoriją, kertančioms ją tranzitu ar išvykstančioms iš jos turint tikslą paremti operaciją, netaikomas reikalavimas patekti inventoriaus aprašus ar kitus muitinės dokumentus bei neatliekamas jų patikrinimas.
   4.   EUFOR personalo nariai priimančiosios valstybės teritorijoje gali vairuoti motorines transporto priemones, vesti laivus ir valdyti orlaivius, jeigu jie atitinkamai turi galiojančius nacionalinius, tarptautinius ar karinius vairuotojo pažymėjimus, laivo kapitono pažymėjimus ar piloto pažymėjimus.
   5.   Šioje operacijoje priimančioji valstybė suteikia EUFOR ir EUFOR personalo nariams judėjimo laisvę ir laisvę keliauti jos teritorijoje, įskaitant jos teritorinius vandenis ir oro erdvę. Judėjimo laisvė priimančiosios valstybės teritoriniuose vandenyse taip pat yra sustojimo ir inkaro nuleidimo laisvė bet kokiomis aplinkybėmis.
   6.   Šioje operacijoje EUFOR gali atlikti ginklų pratybas bei paleisti, nutupdyti ar priimti į laivą orlaivius ar karinius prietaisus priimančiosios valstybės teritorijoje, įskaitant jos teritorinius vandenis ir oro erdvę.
   7.   Šioje operacijoje EUFOR povandeniniai laivai priimančiosios valstybės teritoriniuose vandenyse neprivalo plaukti vandens paviršiumi ir iškelti savo vėliavos.
   8.   Šioje operacijoje EUFOR gali naudotis viešaisiais keliais, tiltais, keltais, oro uostais ir uostais nemokėdamos muitų, rinkliavų, kelių mokesčių, mokesčių ir panašaus pobūdžio privalomųjų mokėjimų. EUFOR neatleidžiamos nuo pagrįstų privalomųjų mokėjimų už prašomas ir gaunamas paslaugas.
   5 straipsnis
   Priimančiosios valstybės suteikiamos EUFOR privilegijos ir imunitetai
   1.   EUFOR infrastruktūra turi neliečiamybę. Priimančiosios valstybės atstovai negali į ją įeiti be ES pajėgų vado sutikimo.
   2.   EUFOR infrastruktūrai, joje esantiems baldams ir kitam turtui bei EUFOR transporto priemonėms negali būti taikoma krata, rekvizavimas, areštas ar sunaikinimas.
   3.   EUFOR, jų nuosavybei ir turtui, kur jie bebūtų ir kas juos turėtų, taikomas imunitetas nuo bet kokių teisinių procesinių veiksmų.
   4.   EUFOR archyvai ir dokumentai turi neliečiamybę bet kuriuo metu, kur jie bebūtų.
   5.   Oficiali EUFOR korespondencija turi neliečiamybę. Oficiali korespondencija – visa su operacija ir jos funkcijomis susijusi korespondencija.
   6.   EUFOR atleidžiamos nuo visų nacionalinių, regioninių ir komunalinių mokesčių ar panašaus pobūdžio privalomųjų mokėjimų už įsigytas ir importuojamas prekes, suteiktas paslaugas ir jų naudojamą infrastruktūrą, jeigu visa tai skirta operacijos tikslams. EUFOR neatleidžiamos nuo mokesčių ar privalomųjų mokėjimų, mokamų už suteiktas paslaugas.
   7.   Priimančioji valstybė leidžia įvežti prekes operacijos tikslams ir atleidžia nuo visų muitų, rinkliavų, kelių mokesčių, mokesčių ir panašaus pobūdžio privalomųjų mokėjimų, išskyrus mokesčius už sandėliavimą, pervežimą ir kitas suteiktas paslaugas.
   6 straipsnis
   Priimančiosios valstybės suteikiamos EUFOR personalo privilegijos ir imunitetai
   1.   EUFOR personalo narių negalima suimti ar sulaikyti.
   2.   EUFOR personalo narių dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 6 dalį leidžiamos vykdymo priemonės.
   3.   EUFOR personalo nariai bet kuriomis aplinkybėmis turi imunitetą priimančiosios valstybės baudžiamosios jurisdikcijos atžvilgiu.
   EUFOR personalo narių imunitetą baudžiamosios jurisdikcijos atžvilgiu atitinkamais atvejais gali panaikinti siunčiančioji valstybė ar atitinkama ES institucija. Tokį panaikinimą visada būtina aiškiai apibrėžti.
   4.   EUFOR personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, kas jų pasakyta ar parašyta ir dėl visų veiksmų, padarytų atliekant savo oficialias funkcijas. Jeigu prieš EUFOR personalo narius pradedama civilinė byla priimančiosios valstybės teisme, apie tai nedelsiant pranešama ES pajėgų vadui ir siunčiančiosios valstybės kompetentingai institucijai ar ES institucijai. ES pajėgų vadas ir siunčiančiosios valstybės kompetentinga institucija ar ES institucija prieš teisminio bylos nagrinėjimo pradžią teismui nurodo, ar atitinkamą veiksmą EUFOR personalo nariai padarė atlikdami savo oficialias funkcijas.
   Jeigu veiksmas buvo padarytas atliekant oficialias funkcijas, teisminis procesas nepradedamas ir taikomos 15 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti teisminį procesą. ES pajėgų vado ir siunčiančiosios valstybės kompetentingos institucijos ar ES institucijos patvirtinimas yra įpareigojantis priimančiosios valstybės jurisdikcijos atžvilgiu; jo negalima užginčyti.
   Jei EUFOR personalo nariai pradeda teisminį procesą, jie nebegali remtis imunitetu jurisdikcijos atžvilgiu, kai iškeliamas priešieškinys, tiesiogiai susijęs su pagrindiniu ieškiniu.
   5.   EUFOR personalo nariai nėra įpareigoti duoti liudytojo parodymus.
   6.   EUFOR personalo nariams negalima taikyti jokių vykdymo priemonių, išskyrus tuos atvejus, kai jiems iškeliama su jų oficialiomis funkcijomis nesusijusi civilinė byla. Kai ES pajėgų vadas patvirtina, kad EUFOR personalo narių nuosavybė yra reikalinga jų oficialioms funkcijoms atlikti, ji negali būti konfiskuojama vykdant teismo sprendimą, sprendimą ar nutartį. Civilinėse bylose netaikomi jokie apribojimai EUFOR personalo narių asmens laisvei ar kitos suvaržymo priemonės.
   7.   Tai, kad EUFOR personalo nariai turi imunitetą priimančiosios valstybės jurisdikcijos atžvilgiu, nereiškia, kad jiems netaikoma atitinkamų siunčiančiųjų valstybių jurisdikcija.
   8.   EUFOR personalo nariams netaikomos priimančiojoje valstybėje galiojančios socialinės apsaugos nuostatos už paslaugas, kurias jie suteikė EUFOR.
   9.   EUFOR personalo narių tarnybinės pajamos ir atlyginimai, kuriuos jiems moka EUFOR arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais.
   10.   Priimančioji valstybė, laikydamasi tų įstatymų ir kitų teisės aktų, kuriuos ji gali priimti, leidžia įvežti EUFOR personalo narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.
   EUFOR personalo narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti EUFOR personalo narių asmeninam naudojimui, arba daiktų, kuriuos įvežti ar išvežti draudžiama įstatymu arba kuriuos įvežant ar išvežant atliekamas patikrinimas pagal priimančiosios valstybės karantino taisykles. Toks patikrinimas atliekamas tik dalyvaujant atitinkamam EUFOR personalo nariui arba EUFOR įgaliotajam atstovui.
   7 straipsnis
   Vietoje įdarbintas personalas
   Vietoje įdarbintas personalas naudojasi privilegijomis ir imunitetais tik tiek, kiek tai leidžia priimančioji valstybė. Tačiau priimančioji valstybė naudojasi jurisdikcija to personalo atžvilgiu pernelyg nekliudydama vykdyti operacijos funkcijas.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos turi teisę priimančiosios valstybės teritorijoje, laikydamosi siunčiančiosios valstybės atitinkamų teisės aktų, visam EUFOR personalui taikyti baudžiamąją jurisdikciją ir drausmines priemones, kurios joms suteikiamos pagal siunčiančiosios valstybės teisę.
   9 straipsnis
   Uniforma ir ginklai
   1.   Uniformos nešiojimas reglamentuojamas ES pajėgų vado priimtose taisyklėse.
   2.   EUFOR karinio personalo nariai gali nešiotis ginklus ir amuniciją, jeigu jie yra įgalioti tai daryti pagal jiems duotus nurodymus.
   10 straipsnis
   Priimančiosios valstybės parama ir sutarčių sudarymas
   1.   Priimančioji valstybė sutinka padėti EUFOR surasti tinkamą infrastruktūrą, jei to buvo paprašyta.
   2.   Priimančioji valstybė, kiek jai leidžia galimybės, nemokamai suteikia jai priklausančią infrastruktūrą, jeigu šios infrastruktūros prašoma EUFOR administracinės ir operatyvinės veiklos vykdymui.
   3.   Atsižvelgdama į turimas priemones ir galimybes, priimančioji valstybė padeda rengti, įsteigti, vykdyti ir remti operaciją.
   4.   Priimančiojoje valstybėje EUFOR sudarytoms sutartims taikytina teisė nustatoma sutartimi.
   5.   Sutartyje galima numatyti, kad 15 straipsnio 3 ir 4 dalyse nurodyta ginčų sprendimo tvarka taikoma ginčams, kylantiems dėl sutarties taikymo.
   11 straipsnis
   Infrastruktūros keitimas
   1.   EUFOR turi teisę statyti, keisti infrastruktūrą arba daryti kitus jos pakeitimus, jei tai būtina pagal jų operatyvinius reikalavimus.
   2.   Priimančioji valstybė nereikalauja iš EUFOR jokios kompensacijos už tokias statybas ar keitimus.
   12 straipsnis
   EUFOR personalo mirties atvejai
   1.   ES pajėgų vadas turi teisę pasirūpinti visais reikalingais formalumais dėl EUFOR mirusio personalo nario palaikų, taip pat dėl asmeninės velionio nuosavybės pargabenimo į tėvynę, ir tuos formalumus atlikti.
   2.   EUFOR nario mirties atveju autopsija atliekama tik gavus atitinkamos valstybės sutikimą arba dalyvaujant EUFOR ir (arba) atitinkamos valstybės atstovui.
   3.   Priimančioji valstybė ir EUFOR visapusiškai bendradarbiauja siekdamos kuo anksčiau pargabenti EUFOR personalo nario palaikus į tėvynę.
   13 straipsnis
   EUFOR saugumas ir karo policija
   1.   EUFOR turi teisę imtis priemonių, būtinų užtikrinti savo infrastruktūros, įskaitant mokymų tikslu naudojimą infrastruktūrą, saugumą nuo išorės užpuolių ar įsibrovimų.
   2.   Tvarkos palaikymui EUFOR infrastruktūroje ES pajėgų vadas gali įsteigti karo policijos padalinį.
   3.   Karo policijos padalinys, konsultuodamasis ir bendradarbiaudamas su priimančiosios valstybės karo policija arba policija, gali veikti už infrastruktūros ribų, kad būtų užtikrintas geros tvarkos ir EUFOR personalo drausmės palaikymas.
   14 straipsnis
   Komunikacijos
   1.   EUFOR gali įrengti ir naudotis radijo dažnių siuntimo ir priėmimo stotimis bei palydovinėmis sistemomis. Siekdamos išvengti konfliktų dėl atitinkamų dažnių naudojimo, jos bendradarbiauja su priimančiosios valstybės kompetentingos institucijomis. Priimančioji valstybė suteikia nemokamą prieigą prie dažnių spektro.
   2.   EUFOR operacijos tikslais turi teisę be jokių apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo ir faksimiliniu ryšiu bei kitomis priemonėmis, taip pat teisę sumontuoti įrangą, būtiną tokių ryšių palaikymui EUFOR infrastruktūroje arba tarp EUFOR infrastruktūrų, įskaitant kabelių ir antžeminių linijų tiesimą.
   3.   Joms priklausančioje infrastruktūroje EUFOR turi teisę pasirūpinti būtinomis priemonėmis dėl pašto, adresuoto EUFOR ir (arba) EUFOR personalui ir kurį siunčia EUFOR ir (arba) EUFOR personalas, perdavimo.
   15 straipsnis
   Ieškiniai mirties, sužalojimo, patirtos žalos ar praradimo atveju
   1.   EUFOR ir EUFOR personalas neatsako už žalą civilių gyventojų arba valdžios turtui, arba už tokio turto praradimą, jei tai atsitiko dėl veiklos, susijusios su EUFOR apsauga.
   2.   Siekiant taikiai išspręsti ginčą, ieškiniai dėl žalos civilių gyventojų arba valdžios turtui, arba dėl tokio turto praradimo, kurie nepatenka į 1 dalies taikymo sritį, taip pat ieškiniai asmenų mirties arba sužalojimo atveju, arba dėl žalos EUFOR turtui arba dėl tokio turto praradimo, persiunčiami EUFOR per priimančiosios valstybės kompetentingas institucijas, jei tai yra priimančiosios valstybės fizinių ar juridinių asmenų iškelti ieškiniai, arba priimančiosios valstybės kompetentingoms institucijoms, jei tai yra ieškiniai, kuriuos iškėlė EUFOR.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią vienodu pagrindu sudaro EUFOR ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti:

               a)

               ginčą dėl ieškinių iki ne daugiau kaip 40 000 EUR diplomatinėmis priemonėmis sprendžia priimančioji valstybė ir ES atstovai;

               b)

               ginčas dėl ieškinių, viršijančių a punkte nurodytą sumą, perduodamas arbitražui, kurio sprendimai yra privalomi.

         5.   Arbitražą sudaro trys arbitrai, kurių vieną skiria priimančioji valstybė narė, antrą - EUFOR, o trečią - bendrai priimančioji valstybė ir EUFOR. Tais atvejais, kai viena iš Šalių nepaskiria arbitro per dvejų mėnesių laikotarpį, arba kai priimančioji valstybė ir EUFOR negali susitarti dėl trečiojo arbitro paskyrimo, tą arbitrą skiria Europos Bendrijų Teisingumo Teismo pirmininkas.
   6.   EUFOR ir priimančiosios valstybės administracinės institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, šiose institucijose taikytiną tvarką ir ieškinių padavimo sąlygas.
   16 straipsnis
   Ryšių palaikymas ir ginčai
   1.   Visus klausimus, kylančius dėl šio Susitarimo taikymo, bendrai svarsto EUFOR atstovai ir priimančiosios valstybės kompetentingos institucijos.
   2.   Nepavykus iš anksto susitarti, ginčus dėl šio Susitarimo aiškinimo ar taikymo priimančioji valstybė ir ES atstovai sprendžia tik diplomatinėmis priemonėmis.
   17 straipsnis
   Kitos nuostatos
   1.   Tais atvejais, kai šiame Susitarime nurodomos EUFOR ir EUFOR personalo privilegijos, imunitetai ir teisės, priimančiosios valstybės vyriausybė yra atsakinga už jų įgyvendinimą ir už tai, kad jų laikytųsi atitinkamos priimančiosios valstybės vietos valdžios institucijos.
   2.   Nė viena šio Susitarimo nuostata nesiekiama nukrypti nuo teisių, kurios gali būti suteiktos ES valstybei narei arba bet kuriai kitai valstybei, prisidedančiai prie EUFOR pagal kitus susitarimus, ir ji negali būti aiškinama kaip leidžianti nukrypti nuo tų teisių.
   18 straipsnis
   Įgyvendinimo susitarimai
   Taikant šį Susitarimą, operatyvinius, administracinius ir techninius klausimus galima reglamentuoti atskirais susitarimais, sudarytinais tarp ES pajėgų vado ir priimančiosios valstybės administracinės valdžios institucijų.
   19 straipsnis
   Įsigaliojimas ir nutraukimas
   1.   Šis Susitarimas įsigalioja jo pasirašymo dieną ir galioja iki paskutiniojo EUFOR dalinio arba paskutiniųjų EUFOR personalo narių išvykimo, apie kurį praneša EUFOR.
   2.   Nepaisant 1 dalies, laikoma, kad 4 straipsnio 8 dalies, 5 straipsnio 1–3 dalių, 5 straipsnio 6 dalies, 5 straipsnio 7 dalies, 6 straipsnio 1 dalies, 6 straipsnio 3 dalies, 6 straipsnio 4 dalies, 6 straipsnio 6 dalies, 6 straipsnio 8–10 dalių, 10 straipsnio 2 dalies, 11 ir 15 straipsnių nuostatos taikomos nuo pirmųjų EUFOR personalo narių dislokavimo datos, jeigu pastaroji data yra ankstesnė už šio Susitarimo įsigaliojimo datą.
   3.   Šis Susitarimas gali būti iš dalies keičiamas rašytiniu Šalių susitarimu.
   4.   Šio Susitarimo nutraukimas neturi įtakos teisėms ar pareigoms, susijusioms su šio Susitarimo vykdymu prieš jo nutraukimą.

      Priimta Libreville 2006 m. birželio 16 d. keturiomis originalo kopijomis prancūzų kalba.

            Europos Sąjungos vardu

            Priimančiosios valstybės vardu

      (1)  OL L 116, 2006 4 29, p. 98.


title: 2007 m. rugsėjo 25 d. Europos Parlamento ir Tarybos sprendimas Nr. 1150/2007/EB dėl Specialiosios programos Narkotikų prevencija ir informacija apie juos kaip Bendrosios programos Pagrindinės teisės ir teisingumas dalies sukūrimo 2007–2013 m. laikotarpiui

text:
3.10.2007

               LT

               Europos Sąjungos oficialusis leidinys

               L 257/23

      EUROPOS PARLAMENTO IR TARYBOS SPRENDIMAS Nr. 1150/2007/EB
   2007 m. rugsėjo 25 d.
   dėl Specialiosios programos „Narkotikų prevencija ir informacija apie juos“ kaip Bendrosios programos „Pagrindinės teisės ir teisingumas“ dalies sukūrimo 2007–2013 m. laikotarpiui
   EUROPOS PARLAMENTAS IR EUROPOS SAJUNGOS TARYBA,
   atsižvelgdami į Europos bendrijos steigimo sutartį, ypač į jos 152 straipsnį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Regionų komiteto nuomonę (2),
   laikydamiesi Sutarties 251 straipsnyje nustatytos tvarkos (3),
   kadangi:

               (1)

               Sutartyje nustatyta, kad nustatant ir įgyvendinant visas Bendrijos politikos ir veiklos kryptis turėtų būti užtikrinama aukšto lygio žmonių sveikatos apsauga. Reikalingi Bendrijos veiksmai siekiant aukšto lygio sveikatos apsaugos.

               (2)

               Bendrijos veiksmai turėtų papildyti nacionalinę politiką, kurios paskirtis – gerinti visuomenės sveikatą, šalinti pavojaus žmonių sveikatai šaltinius ir mažinti su priklausomybe nuo narkotikų susijusią žalą sveikatai, įskaitant informavimo ir prevencijos politiką.

               (3)

               Kadangi pagal mokslinių tyrimų duomenis daug Europos piliečių serga ir miršta dėl ligų, susijusių su priklausomybe nuo narkotikų, su priklausomybe nuo narkotikų susijusi žala sveikatai yra viena iš didžiausių visuomenės sveikatos problemų.

               (4)

               Komisijos komunikatas Tarybai ir Europos Parlamentui dėl ES kovos su narkotikais strategijos ir Kovos su narkotikais veiksmų plano (2000–2004 m.) galutinio įvertinimo rezultatų parodė, kad į ES kovos su narkotikais politikos kūrimą reikia nuolat įtraukti pilietinę visuomenę.

               (5)

               2002 m. rugsėjo 23 d. Europos Parlamento ir Tarybos sprendime Nr. 1786/2002/EB, patvirtinančiame Bendrijos veiksmų visuomenės sveikatos srityje programą (2003–2008 m.) (4), numatoma kurti strategijas ir priemones, taikytinas priklausomybei nuo narkotikų, kaip vienam iš svarbių su gyvenimo būdu susijusių sveikatos veiksnių.

               (6)

               2003 m. birželio 18 d. Rekomendacijoje Nr. 2003/488/EB dėl narkomanijos žalos sveikatai prevencijos ir mažinimo (5) Taryba rekomendavo valstybėms narėms priklausomybės nuo narkotikų prevenciją ir susijusios rizikos mažinimą nustatyti kaip vieną iš su visuomenės sveikata susijusių tikslų bei atitinkamai kurti ir įgyvendinti visapusiškas strategijas.

               (7)

               2004 m. gruodžio mėn. Europos Vadovų Taryba patvirtino ES kovos su narkotikais strategiją 2005–2012 m., kuri aprėpia visą Europos Sąjungoje vykdomą su narkotikais susijusią veiklą ir kuria nustatomi pagrindiniai tikslai. Šie tikslai yra tokie: siekti aukšto sveikatos apsaugos, gerovės ir socialinės sanglaudos lygio mažinant narkotikų vartojimą, priklausomybę nuo jų ir su narkotikais susijusią žalą sveikatai bei visuomenei ir vykdant prevenciją.

               (8)

               Taryba priėmė ES kovos su narkotikais veiksmų planą (2005–2008 m.) (6), kuris yra labai svarbus dokumentas siekiant ES kovos su narkotikais strategiją 2005–2012 m. paversti konkrečiais veiksmais. Galutinis veiksmų plano tikslas – smarkiai sumažinti narkotikų vartojimą tarp gyventojų ir sumažinti socialinę žalą bei žalą sveikatai, kurią sukelia neteisėtų narkotikų vartojimas ir prekyba jais.

               (9)

               Specialia programa „Narkotikų prevencija ir informacija apie juos“, sukurta pagal šį sprendimą (toliau – Programa), siekiama įgyvendinti ES kovos su narkotikais strategijoje 2005–2012 m. ir ES kovos su narkotikais veiksmų planuose (2005–2008 m. ir 2009–2012 m.) nustatytus tikslus, remiant projektus, kurių tikslas – narkotikų vartojimo prevencija, be kita ko skatinant su narkotikais susijusios žalos mažinimą ir gydymo metodus, atsižvelgiant į naujausias mokslo žinias.

               (10)

               Svarbu ir būtina pripažinti, kad narkotikai turi rimtą tiesioginį ir ilgalaikį poveikį asmenų, šeimų ir bendruomenių sveikatai, psichologinei ir socialinei raidai, įskaitant atitinkamų asmenų lygias galimybes, o visa visuomenė dėl jų patiria dideles sąnaudas socialiniu ir ekonominiu požiūriu.

               (11)

               Ypač daug dėmesio reikėtų skirti narkotikų vartojimo prevencijai, skirtai jauniems žmonėms, kurie yra pažeidžiamiausia visuomenės grupė. Svarbiausias prevencijos uždavinys – skatinti jaunus žmones pasirinkti sveiką gyvenimo būdą.

               (12)

               Europos bendrija gali suteikti pridėtinės vertės veiksmams, kurių turi imtis valstybės narės, narkotikų prevencijos ir informacijos apie juos, įskaitant gydymo ir su narkotikais susijusios žalos mažinimo srityse, papildydama šiuos veiksmus ir skatindama jų sąveiką.

               (13)

               Vadovaujantis Sprendimo 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (7), 7 straipsnio 3 dalimi, Komisija turėtų informuoti Europos Parlamentą apie komitetų darbą, susijusį su šios programos įgyvendinimu. Ypač Europos Parlamentas turėtų gauti metinės programos projektą, kai jis yra pateikiamas valdymo komitetui. Be to, Europos Parlamentas turėtų gauti balsavimo rezultatus ir Komiteto posėdžių protokolus.

               (14)

               Reikėtų užtikrinti papildomumą su Europos narkotikų ir narkomanijos stebėsenos centro (toliau – Centras) technine kompetencija, naudojantis Centro parengta metodika bei geriausia praktika, ir jam dalyvaujant metinės darbo programos rengime.

               (15)

               Kadangi šio sprendimo tikslų dėl keitimosi informacija Bendrijos lygmeniu ir geros praktikos skleidimo visoje Bendrijoje poreikio valstybės narės negali deramai pasiekti, ir todėl, dėl suderinto ir daugiadisciplininio požiūrio bei programos masto ir poveikio tų tikslų būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytiems tikslams pasiekti.

               (16)

               Atsižvelgiant į Bendrijos finansavimo matomumo svarbą, Komisija turėtų numatyti gaires siekiant užtikrinti, kad bet kuri dotaciją pagal programą gaunanti valdžios institucija, nevyriausybinė organizacija, tarptautinė organizacija ar kitas subjektas tinkamai pripažintų gautą paramą.

               (17)

               Šiuo sprendimu visai programos trukmei nustatomas finansinis paketas, kuris yra svarbiausias orientacinis dydis, kaip apibrėžta 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (8) 37 punkte, biudžeto valdymo institucijai kasmetinės biudžeto sudarymo procedūros metu.

               (18)

               Yra taikomi Bendrijos finansinius interesus saugantys teisės aktai – 2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (9) (toliau – Finansinis reglamentas) ir 2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 (10) įgyvendinimo taisykles, atsižvelgiant į paprastumo ir nuoseklumo principus pasirenkant biudžeto priemones, atvejų, kai Komisija pasilieka tiesioginę atsakomybę už jų įgyvendinimą ir valdymą, skaičiaus sumažinimą bei reikalingą išteklių kiekio ir administracinės naštos, susijusios su išteklių naudojimu, proporcingumą.

               (19)

               Taip pat reikėtų imtis tinkamų priemonių užkirsti kelią pažeidimams bei sukčiavimui ir imtis būtinų veiksmų siekiant išieškoti prarastas, neteisėtai išmokėtas ar neteisingai panaudotas lėšas pagal 1995 m. gruodžio 18 d. Tarybos reglamentą (EB, Euratomas) Nr. 2988/95 dėl Europos Bendrijų finansinių interesų apsaugos (11), 1996 m. lapkričio 11 d. Tarybos reglamentą (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (12) ir 1999 m. gegužės 25 d. Europos Parlamento ir Tarybos reglamentą (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (13).

               (20)

               Pagal Finansinį reglamentą privaloma priimti pagrindinį teisės aktą veiklos dotacijoms reglamentuoti.

               (21)

               Šiam sprendimui įgyvendinti būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, atskiriant valdymo procedūros priemones ir patariamosios procedūros priemones; siekiant padidinti veiksmingumą, patariamoji procedūra tam tikrais atvejais yra labiau tinkama.

               (22)

               Siekiant užtikrinti efektyvų ir savalaikį programos įgyvendinimą, šis sprendimas taikomas nuo 2007 m. sausio 1 d.,

         NUSPRENDĖ:
   1 straipsnis
   Programos sukūrimas ir apimtis
   1.   Siekiant prisidėti prie žmonių sveikatos apsaugos aukšto lygio užtikrinimo ir su narkotikais susijusios žalos sveikatai mažinimo, šiuo sprendimu sukuriama Specialioji programa „Narkotikų prevencija ir informacija apie juos“ (toliau – programa) kaip Bendrosios programos „Pagrindinės teisės ir teisingumas“ dalis.
   2.   Programos trukmė – nuo 2007 m. sausio 1 d. iki 2013 m. gruodžio 31 d.
   2 straipsnis
   Bendrieji programos tikslai
   Programos bendrieji tikslai yra šie:

               a)

               mažinti narkotikų vartojimą, priklausomybę nuo jų ir su narkotikais susijusią žalą bei vykdyti prevenciją;

               b)

               prisidėti prie informacijos apie narkotikų vartojimą gerinimo; ir

               c)

               remti ES kovos su narkotikais strategijos įgyvendinimą.

         3 straipsnis
   Specialieji tikslai
   Specialieji programos tikslai yra šie:

               a)

               skatinti tarpvalstybinius veiksmus, siekiant:

                           i)

                           kurti įvairių sričių profesinius tinklus;

                           ii)

                           užtikrinti turimų žinių plėtrą, keitimąsi informacija ir geros praktikos nustatymą bei sklaidą, be kita ko organizuojant mokymą, mokomuosius vizitus ir keitimąsi personalu;

                           iii)

                           didinti informuotumą apie dėl narkotikų vartojimo kylančias sveikatos bei socialines problemas ir skatinti atvirą dialogą, kad narkotikų problema būtų geriau suprantama; ir

                           iv)

                           remti priemones, skirtas narkotikų vartojimo prevencijai, įskaitant su narkotikais susijusios žalos mažinimo ir gydymo metodų, grindžiamų naujausiomis mokslinėmis žiniomis, srityje;

               b)

               įtraukti pilietinę visuomenę į ES kovos su narkotikais strategijos ir veiksmų planų įgyvendinimą bei kūrimą; ir

               c)

               stebėti, įgyvendinti ir vertinti konkrečių veiksmų pagal 2005–2008 m. ir 2009–2012 m. kovos su narkotikais veiksmų planus įgyvendinimą. Europos Parlamentas, būdamas Komisijos iniciatyvinėje vertinimo grupėje, dalyvauja vertinimo procese.

         4 straipsnis
   Veiksmai
   Siekiant įgyvendinti 2 ir 3 straipsniuose nustatytus bendruosius ir specialiuosius tikslus, 9 straipsnio 2 dalyje nurodytoje metinėje darbo programoje nustatytomis sąlygomis programa remiamos šios veiksmų rūšys:

               a)

               konkretūs Komisijos veiksmai, pavyzdžiui, studijos ir moksliniai tyrimai, nuomonių apklausos ir tyrimai, rodiklių ir bendrų metodikų kūrimas, duomenų ir statistikos rinkimas, rengimas bei skleidimas, seminarai, konferencijos ir ekspertų susitikimai, viešųjų kampanijų ir renginių organizavimas, tinklaviečių kūrimas ir priežiūra, informacinės medžiagos rengimas ir skleidimas, parama nacionalinių ekspertų tinklams ir jų skatinimas, analitinė, stebėsenos ir vertinimo veikla;

               b)

               konkretūs tarpvalstybiniai projektai Bendrijos interesų srityje, pateikti mažiausiai dviejų valstybių narių arba vienos valstybės narės ir kitos valstybės, kuri gali būti stojanti šalis arba šalis kandidatė, laikantis metinėje darbo programoje nustatytų sąlygų; arba

               c)

               nevyriausybinių organizacijų arba kitų subjektų, siekiančių bendro europinio intereso tikslo, veikla pagal bendruosius programos tikslus, laikantis metinėje darbo programoje nustatytų sąlygų.

         5 straipsnis
   Dalyvavimas
   Dalyvauti įgyvendinant programos veiksmus gali šios šalys:

               a)

               ELPA valstybės, kurios yra EEE susitarimo šalys, pagal to susitarimo nuostatas; ir

               b)

               šalys kandidatės ir Vakarų Balkanų šalys, dalyvaujančios stabilizacijos ir asociacijos procese pagal sąlygas, nustatytas su šiomis šalimis sudarytuose ar būsimuose asociacijos susitarimuose ar jų papildomuose protokoluose, susijusiuose su dalyvavimu Bendrijos programose.

         Šalys kandidatės, nedalyvaujančios programoje, gali prisijungti prie projektų įgyvendinimo, jei tai prisidėtų prie jų pasirengimo narystei, taip pat kitos trečiosios šalys ar tarptautinės organizacijos, nedalyvaujančios programoje, kai tai prisideda prie projektų tikslo.
   6 straipsnis
   Tikslinės grupės
   1.   Programa yra skirta visoms grupėms, kurios yra tiesiogiai ar netiesiogiai susijusios su narkotikų reiškiniu.
   2.   Kovos su narkotikais srityje rizikos grupės yra jaunimas, moterys, pažeidžiamos grupės ir socialiai blogesnėse vietovėse gyvenantys asmenys; šios grupės priskiriamos tikslinėms grupėms. Kitos tikslinės grupės apima mokytojus ir švietimo darbuotojus, tėvus, socialinius darbuotojus, vietos ir nacionalinės valdžios institucijas, medicinos ir pagalbinį medicinos personalą, teisminių institucijų darbuotojus, teisėsaugos ir penitenciarines institucijas, nevyriausybines organizacijas, profesines sąjungas ir religines bendruomenes.
   7 straipsnis
   Dalyvavimas programoje
   Programoje gali dalyvauti viešosios ar privačios organizacijos ir institucijos (vietos valdžios institucijos tinkamu lygiu, universitetų skyriai ir mokslinių tyrimų centrai), dirbančios informacijos apie narkotikų vartojimą ir jo prevencijos srityje, įskaitant su narkotikais susijusios žalos mažinimo ir gydymo srityje.
   Pelno siekiančios įstaigos ir organizacijos gali gauti dotacijas pagal programą tik kartu su pelno nesiekiančiomis arba valstybinėmis organizacijomis.
   8 straipsnis
   Intervencijos rūšys
   1.   Bendrijos finansavimas gali būti teikiamas tokiomis teisinėmis formomis:

               a)

               dotacijomis; arba

               b)

               viešųjų pirkimų sutartimis.

         2.   Bendrijos dotacijos skiriamos surengus konkursus, išskyrus tinkamai pagrįstus išimtinius atvejus, numatytus Finansiniame reglamente, ir suteikiamos veiklai ir veiksmams.
   Metinėje darbo programoje nustatoma minimali dotacijoms skiriamų metinių išlaidų norma ir didžiausia bendro finansavimo norma.
   3.   Be to, sudarant viešųjų pirkimų sutartis, numatomos papildomoms priemonėms skirtos išlaidos; šiuo atveju Bendrijos finansavimas padengia prekių ir paslaugų įsigijimo išlaidas. Taip padengiamos, inter alia, informacijos ir ryšių, projektų, politikos krypčių, programų ir teisės aktų rengimo, įgyvendinimo, stebėsenos, tikrinimo ir įvertinimo išlaidos.
   9 straipsnis
   Įgyvendinimo priemonės
   1.   Komisija teikia Bendrijos finansinę paramą laikydamasi Finansinio reglamento.
   2.   Siekdama įgyvendinti programą, Komisija, laikydamasi 2 straipsnyje nustatytų bendrųjų tikslų, patvirtina metinę darbo programą, atsižvelgdama į Centro techninę kompetenciją. Šioje programoje nustatomi specialūs tikslai, teminiai prioritetai, pateikiamas 8 straipsnyje nurodytų papildomų priemonių apibūdinimas ir prireikus – kitų veiksmų sąrašas.
   Pirmoji metinė darbo programa patvirtinama iki 2008 m. sausio 23 d.
   3.   Metinė darbo programa patvirtinama laikantis 10 straipsnio 3 dalyje nurodytos valdymo procedūros.
   4.   Vykdant veiksmams skiriamų dotacijų įvertinimo ir suteikimo procedūras atsižvelgiama, inter alia, į šiuos kriterijus:

               a)

               ar siūlomas veiksmas atitinka metinę darbo programą, 2 ir 3 straipsniuose išdėstytus tikslus bei 4 straipsnyje numatytas veiksmų rūšis;

               b)

               siūlomo veiksmo kokybę jo koncepcijos, organizavimo, pristatymo ir numatomų rezultatų atžvilgiu;

               c)

               prašomą Bendrijos finansavimo sumą ir jos tinkamumą atsižvelgiant į numatomus rezultatus; ir

               d)

               numatomų rezultatų poveikį 2 ir 3 straipsniuose išdėstytiems tikslams ir 4 straipsnyje numatytiems veiksmams.

         5.   Paraiškos dėl veiklai skiriamų dotacijų, kaip nurodyta 4 straipsnio c punkte, vertinamos atsižvelgiant į:

               a)

               jų suderinamumą su Programos tikslais;

               b)

               planuojamos veiklos kokybę;

               c)

               galimą daugialypį šios veiklos poveikį visuomenei;

               d)

               vykdomos veiklos geografinį ir socialinį poveikį;

               e)

               piliečių dalyvavimą atitinkamų įstaigų struktūrose;

               f)

               siūlomos veiklos sąnaudų ir naudos santykį.

         6.   Sprendimus, susijusius su siūlomais veiksmais, nurodytais 4 straipsnio a punkte, Komisija priima laikydamasi 10 straipsnio 3 dalyje nurodytos valdymo procedūros. Sprendimus, susijusius su projektais ir veikla, nurodytais atitinkamai 4 straipsnio b ir c punktuose, Komisija priima laikydamasi 10 straipsnio 2 dalyje nurodytos patariamosios procedūros.
   Sprendimus dėl paraiškų gauti dotacijas, susijusių su pelno siekiančiomis įstaigomis ar organizacijomis, Komisija priima laikydamasi 10 straipsnio 3 dalyje nurodytos valdymo procedūros.
   10 straipsnis
   Komitetas
   1.   Komisijai padeda komitetas.
   2.   Darant nuorodą į šią dalį, taikomi Sprendimo 1999/468/EB 3 ir 7 straipsniai, atsižvelgiant į jo 8 straipsnio nuostatas.
   3.   Darant nuorodą į šią dalį, taikomi Sprendimo 1999/468/EB 4 ir 7 straipsniai, atsižvelgiant į jo 8 straipsnio nuostatas.
   Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai.
   11 straipsnis
   Papildomumas
   1.   Turi būti siekiama sinergijos ir papildomumo su kitomis Bendrijos priemonėmis, visų pirma su Saugumo ir laisvių apsaugos bendrąja programa, 7-ąja bendrąja mokslinių tyrimų ir plėtros programa ir Bendrijos programa visuomenės sveikatos apsaugos srityje. Turi būti užtikrintas papildomumas su Centro parengta metodika ir geriausia praktika, visų pirma dėl statistinės informacijos apie narkotikus.
   2.   Programos ištekliai gali būti padalijami ir kitoms Bendrijos priemonėms, visų pirma Saugumo ir laisvių apsaugos, Solidarumo ir migracijos srautų valdymo bendrosioms programoms ir 7-ajai bendrajai mokslinių tyrimų ir technologinės plėtros programai, kad būtų įgyvendinti visų programų tikslus atitinkantys veiksmai.
   3.   Pagal šį sprendimą finansuojamai veiklai neteikiama finansinė parama tam pačiam tikslui pagal kitas Bendrijos finansines priemones. Komisija pareikalauja, kad naudos pagal programą gavėjai pateiktų jai informaciją apie finansavimą, gautą iš Europos Sąjungos bendrojo biudžeto ir kitų šaltinių, bei informaciją apie rengiamas paraiškas gauti finansavimą.
   12 straipsnis
   Biudžeto ištekliai
   1.   Šiam sprendimui įgyvendinti 2007 m. sausio 1 d.–2013 m. gruodžio 31 d. laikotarpiui nustatomas 21 350 000 EUR finansinis paketas.
   2.   Biudžeto ištekliai, skirti programoje numatytiems veiksmams, įskaitomi į metinius Europos Sąjungos bendrojo biudžeto asignavimus. Turimus metinius asignavimus tvirtina biudžeto valdymo institucija, neviršydama pagal finansinę programą numatytų ribų.
   13 straipsnis
   Stebėsena
   1.   Komisija užtikrina, kad naudos gavėjas pateiktų visų pagal programą finansuojamų veiksmų technines ir finansines darbo pažangos ataskaitas, ir kad per tris mėnesius nuo veiksmo užbaigimo būtų pateikta galutinė ataskaita. Ataskaitų formą ir turinį nustato Komisija.
   2.   Komisija užtikrina, kad įgyvendinant programą sudarytose sutartyse ir susitarimuose visų pirma būtų numatyta, kad Komisija (arba bet kuris jos įgaliotas atstovas) vykdo priežiūrą ir finansinę kontrolę, prireikus atlikdama patikrinimus vietoje, įskaitant atrankinius patikrinimus, o Audito Rūmai – auditą.
   3.   Komisija reikalauja, kad finansinės paramos gavėjas penkerius metus nuo bet kokiam veiksmui įgyvendinti skirtos paskutinės išmokos gavimo suteiktų Komisijai galimybę susipažinti su visais veiksmo išlaidas patvirtinančiais dokumentais.
   4.   Atsižvelgdama į 1 ir 2 dalyse nurodytų ataskaitų ir patikrinimų vietoje rezultatus, Komisija prireikus patikslina jau patvirtintos finansinės paramos apimtį ar skyrimo sąlygas bei mokėjimų grafiką.
   5.   Komisija imasi visų kitų reikiamų priemonių patikrinti, ar finansuoti veiksmai yra įvykdyti tinkamai ir laikantis šio sprendimo bei Finansinio reglamento nuostatų.
   14 straipsnis
   Bendrijos finansinių interesų apsauga
   1.   Komisija užtikrina, kad, įgyvendinant pagal šį sprendimą finansuojamus veiksmus, Bendrijos finansiniai interesai būtų apsaugoti taikant sukčiavimo, korupcijos ir bet kokios kitos neteisėtos veiklos prevencijos priemones, vykdant veiksmingus patikrinimus ir išieškant neteisingai išmokėtas sumas, o nustačius pažeidimus – taikant veiksmingas, proporcingas ir atgrasančias sankcijas pagal reglamentus (EB, Euratomas) Nr. 2988/95, (Euratomas, EB) Nr. 2185/96 ir (EB) Nr. 1073/1999.
   2.   Pagal šį sprendimą finansuojant Bendrijos veiksmus, reglamentai (EB, Euratomas) Nr. 2988/95 ir (Euratomas, EB) Nr. 2185/96 taikomi visiems Bendrijos teisės nuostatų pažeidimams, įskaitant remiantis programa nustatyto sutartinio įsipareigojimo pažeidimus, kilusius dėl ekonominės veiklos vykdytojo veiklos ar neveikimo, kai dėl nepagrįstų išlaidų padaroma ar būtų padaryta žala Europos Sąjungos bendrajam biudžetui ar Bendrijų valdomiems biudžetams.
   3.   Komisija sumažina, sustabdo arba susigrąžina veiksmui įgyvendinti skirtą finansinę paramą, jei ji nustato pažeidimus, įskaitant šio sprendimo, individualaus sprendimo, sutarties ar susitarimo, pagal kuriuos teikiama atitinkama finansinė parama, nuostatų nesilaikymo atvejus, arba jei ji išsiaiškina, kad negavus Komisijos pritarimo buvo padaryti veiksmo pakeitimai, neatitinkantys projekto pobūdžio ar jo įgyvendinimo sąlygų.
   4.   Jeigu nesilaikoma terminų arba jeigu įgyvendinant veiksmą pasiekta pažanga pateisina tik dalį skirtos finansinės paramos, Komisija pareikalauja, kad naudos gavėjas per nustatytą laikotarpį pateiktų savo paaiškinimus. Jei naudos gavėjas nepateikia patenkinamo atsakymo, Komisija gali nutraukti likusios finansinės paramos dalies mokėjimą ir pareikalauti grąžinti jau išmokėtas sumas.
   5.   Komisija užtikrina, kad visos neteisėtai išmokėtos sumos būtų grąžintos Komisijai. Už visas laiku nesugrąžintas sumas skaičiuojamos palūkanos pagal Finansiniame reglamente nustatytas sąlygas.
   15 straipsnis
   Vertinimas
   1.   Programa reguliariai stebima siekiant kontroliuoti pagal ją vykdomų veiksmų įgyvendinimą.
   2.   Komisija užtikrina reguliarų, nepriklausomą išorinį programos vertinimą.
   3.   Komisija Europos Parlamentui ir Tarybai pateikia:

               a)

               metinį pranešimą apie programos įgyvendinimą;

               b)

               ne vėliau kaip 2011 m. kovo 31 d. – pasiektų rezultatų ir kokybinių bei kiekybinių programos įgyvendinimo aspektų tarpinę įvertinimo ataskaitą;

               c)

               ne vėliau kaip 2012 m. rugpjūčio 30 d. – komunikatą apie programos tęsimą; ir

               d)

               ne vėliau kaip 2014 m. gruodžio 31 d. – ex post įvertinimo ataskaitą.

         16 straipsnis
   Projektų skelbimas
   Kiekvienais metais Komisija paskelbia pagal programą finansuojamų projektų sąrašą, pateikdama trumpą kiekvieno projekto aprašymą.
   17 straipsnis
   Matomumas
   Komisija nustato gaires siekdama užtikrinti pagal šį sprendimą suteikto finansavimo pastebimumą.
   18 straipsnis
   Įsigaliojimas
   Šis sprendimas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   Jis taikomas nuo 2007 m. sausio 1 d., išskyrus 9 straipsnio 2 ir 3 dalis bei 10 straipsnio 3 dalį, kurios taikomos nuo šio sprendimo įsigaliojimo dienos.

      Priimta Strasbūre, 2007 m. rugsėjo 25 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         M. LOBO ANTUNES

      (1)  OL C 69, 2006 3 21, p. 1.

      (2)  OL C 192, 2006 8 16, p. 25.

      (3)  2006 m. gruodžio 14 d. Europos Parlamento nuomonė (dar nepaskelbta Oficialiajame leidinyje), 2007 m. liepos 23 d. Tarybos bendroji pozicija (dar nepaskelbta Oficialiajame leidinyje) ir 2007 m. rugsėjo 6 d. Europos Parlamento pozicija (dar nepaskelbta Oficialiajame leidinyje).

      (4)  OL L 271, 2002 10 9, p. 1. Sprendimas su pakeitimais, padarytais Sprendimu Nr. 786/2004/EB (OL L 138, 2004 4 30, p. 7).

      (5)  OL L 165, 2003 7 3, p. 31.

      (6)  OL C 168, 2005 7 8, p. 1.

      (7)  OL L 184, 1999 7 17, p. 23. Sprendimas su paskutiniais pakeitimais, padarytais Sprendimu 2006/512/EB (OL L 200, 2006 7 22, p. 11).

      (8)  OL C 139, 2006 6 14, p. 1.

      (9)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (10)  OL L 357, 2002 12 31, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 478/2007 (OL L 111, 2007 4 28, p. 13).

      (11)  OL L 312, 1995 12 23, p. 1.

      (12)  OL L 292, 1996 11 15, p. 2.

      (13)  OL L 136, 1999 5 31, p. 1.


title: 2003 m. gegužės 13 d. Tarybos Sprendimas dėl Susitarimo dėl mokslinio ir techninio bendradarbiavimo tarp Europos bendrijos ir Izraelio valstybės pasirašymo

text:
Svarbus teisinis pranešimas

|

32003D0457

Oficialusis leidinys L 154 , 21/06/2003 p. 0079 - 0079

		Tarybos Sprendimas2003 m. gegužės 13 d.dėl Susitarimo dėl mokslinio ir techninio bendradarbiavimo tarp Europos bendrijos ir Izraelio valstybės pasirašymo(2003/457/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 170 straipsnį, kartu su 300 straipsnio 2 dalies pirmos pastraipos pirmu sakiniu,atsižvelgdama į Komisijos pasiūlymą,kadangi:(1) Savo 1999 m. vasario 22 d. Sprendimu 1999/224/EB [1] Taryba sudarė Susitarimą dėl mokslinio ir techninio bendradarbiavimo tarp Europos bendrijos ir Izraelio valstybės, kuris įsigaliojo 1999 m. kovo 8 d.; Susitarimu Izraelio valstybė prisijungia prie visų Europos bendrijos tyrimų, technologijų plėtros ir demonstracinės veiklos penktosios pamatinės programos konkrečiųjų programų veiklos.(2) Susitarimo 12 straipsnio 4 dalyje numatyta, kad "jei Bendrija patvirtintų naują daugiametę tyrimų ir plėtros pamatinę programą, abipusiai sutartomis sąlygomis gali būti susiderėta dėl naujo Susitarimo sudarymo ar atnaujinimo".(3) 2002 m. lapkričio 5 d. Taryba įgaliojo pradėti derybas dėl esamo Susitarimo atnaujinimo ir numatė derybas dėl laikino atnaujinto Susitarimo taikymo. Toks laikinasis taikymas leistų Izraelio institucijoms dalyvauti pirmuosiuose pasiūlymų konkursuose pagal šeštąją pamatinę programą.(4) Derybos baigėsi projektiniu Susitarimu, kurį 2002 m. gruodžio 17 d. parafavo abiejų Šalių įgaliotieji atstovai.(5) Atsižvelgiant į galimą sudarymą vėlesnę datą, 2002 m. gruodžio 17 d. parafuotas Susitarimas turėtų būti pasirašytas ir numatyta po pasirašymo jį laikinai taikyti,PRIĖMĖ ŠĮ SPRENDIMĄ:1 straipsnisBendrijos vardu patvirtinamas Susitarimo dėl mokslinio ir techninio bendradarbiavimo tarp Europos bendrijos ir Izraelio valstybės pasirašymas, atsižvelgiant į Tarybos sprendimą dėl minėto Susitarimo sudarymo.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Susitarimą po jo sudarymo.3 straipsnisPo pasirašymo Susitarimas taikomas laikinai.Priimta Briuselyje, 2003 m. gegužės 13 d.Tarybos varduPirmininkasA.-A. Tsochatzopoulos[1] OL L 83, 1999 3 27, p. 50.--------------------------------------------------


title: 2015 m. balandžio 29 d. Europos Parlamento sprendimas (ES, Euratomas) 2015/1701 dėl Europos ITER įgyvendinimo ir branduolių sintezės energetikos vystymo bendrosios įmonės 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/393

      EUROPOS PARLAMENTO SPRENDIMAS (ES, EURATOMAS) 2015/1701
      2015 m. balandžio 29 d.
      dėl Europos ITER įgyvendinimo ir branduolių sintezės energetikos vystymo bendrosios įmonės 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2013 finansinių metų metinių ataskaitų kartu su Bendrosios įmonės atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Bendroji įmonė įvykdė 2013 finansinių metų biudžetą (05306/2015 – C8–0049/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2007 m. kovo 27 d. Tarybos sprendimą 2007/198/Euratomas, įsteigiantį Europos ITER įgyvendinimo ir branduolių sintezės energetikos vystymo bendrąją įmonę ir suteikiantį jai lengvatas (5), ypač į jo 5 straipsnio 3 dalį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7),

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0108/2015),

         1.

            patvirtina Europos ITER įgyvendinimo ir branduolių sintezės energetikos vystymo bendrosios įmonės direktoriui, kad bendrosios įmonės 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ITER įgyvendinimo ir branduolių sintezės energetikos vystymo bendrosios įmonės direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 452, 2014 12 16, p. 44.

         (2)  OL C 452, 2014 12 16, p. 45.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 90, 2007 3 30, p. 58.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: Tarybos sprendimas 1977 m. kovo 29 d. dėl Sprendimo 77/270/Euratomas, suteikiančio Komisijai teisę suteikti Euratomo paskolas, siekiant prisidėti prie atominių elektrinių finansavimo, įgyvendinimo

text:
Svarbus teisinis pranešimas

|

31977D0271

Oficialusis leidinys L 088 , 06/04/1977 p. 0011 - 0011 specialusis leidimas graikų k.: skyrius 10 tomas 1 p. 0121  specialusis leidimas ispanų kalba: skyrius 12 tomas 3 p. 0026  specialusis leidimas portugalų kalba skyrius 12 tomas 3 p. 0026  specialusis leidimas suomių kalba: skyrius 10 tomas 1 p. 0013  specialusis leidimas švedų kalba: skyrius 10 tomas 1 p. 0013

		Tarybos sprendimas1977 m. kovo 29 d.dėl Sprendimo 77/270/Euratomas, suteikiančio Komisijai teisę suteikti Euratomo paskolas, siekiant prisidėti prie atominių elektrinių finansavimo, įgyvendinimo(77/271/Euratomas)EUROPOS BENDRIJŲ TARYBA,atsižvelgdama į Europos atominės energijos bendrijos steigimo sutartį,atsižvelgdama į 1977 m. kovo 29 d. Tarybos sprendimą 77/270/Euratomas, suteikiantį Komisijai teisę suteikti Euratomo paskolas, siekiant prisidėti prie atominių elektrinių finansavimo [1], ir ypač į jos 1 straipsnį,kadangi maksimali paskolų suma, kurią Komisija turi teisę išduoti Europos atominės energijos Bendrijos vardu, turėtų būti 500 milijonų Europos apskaitos vienetų;kadangi Komisija turėtų atitinkamai informuoti Tarybą, kai bendra atliktų operacijų suma pasiekia 300 milijonų Europos apskaitos vienetų, kad Taryba, atsižvelgdama į sukauptą patirtį, galėtų priimti sprendimą dėl naujos sumos,PRIĖMĖ ŠĮ SPRENDIMĄ:Vienintelis straipsnisSprendimo 77/270/Euratomas 1 straipsnyje numatytų paskolų bendra suma neturi būti didesnė negu 500 milijonų Europos apskaitos vienetų; Europos apskaitos vienetas apibrėžiamas Sprendime 75/250/EEB [2].Bendrai operacijų vertei pasiekus 300 milijonų Europos apskaitos vienetų, Komisija informuoja Tarybą, kuri, vieningai veikdama, kuo greičiau priima sprendimą dėl naujos sumos.Priimta Briuselyje, 1977 m. kovo 29 d.Tarybos varduPirmininkasT. Benn[1] OL L 88, 1977 4 6, p. 9.[2] OL L 104, 1975 4 24, p. 35.--------------------------------------------------


title: 2017 m. rugsėjo 6 d. Valstybių narių vyriausybių atstovų sprendimas (ES, Euratomas) 2017/1543 dėl Bendrojo Teismo teisėjo skyrimo

text:
14.9.2017

               LT

               Europos Sąjungos oficialusis leidinys

               L 236/22

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2017/1543
   2017 m. rugsėjo 6 d.
   dėl Bendrojo Teismo teisėjo skyrimo
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               Protokolo Nr. 3 dėl Europos Sąjungos Teisingumo Teismo statuto su pakeitimais, padarytais Europos Parlamento ir Tarybos reglamentu (ES, Euratomas) 2015/2422 (1), 48 straipsnyje nustatyta, kad nuo 2016 m. rugsėjo 1 d. Bendrąjį Teismą sudaro keturiasdešimt septyni teisėjai. To reglamento 2 straipsnio b punkte numatyta, kad septynių papildomų teisėjų kadencijos trukmė nustatoma tokiu būdu, kad jų kadencijos pabaiga sutaptų su dalies Bendrojo Teismo teisėjų pakeitimu, kuris įvyks 2019 m. rugsėjo 1 d. ir 2022 m. rugsėjo 1 d.;

               (2)

               šiomis aplinkybėmis Bendrojo Teismo papildomo teisėjo pareigoms užimti buvo pasiūlyta Geert DE BAERE kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Geert DE BAERE tinkamumo eiti Bendrojo Teismo teisėjo pareigas;

               (4)

               reikėtų laikotarpiui nuo šio sprendimo įsigaliojimo dienos iki 2022 m. rugpjūčio 31 d. teisėju paskirti Geert DE BAERE,

         PRIĖMĖ ŠĮ SPRENDIMĄ:
   1 straipsnis
   Geert DE BAERE skiriamas Bendrojo Teismo teisėju laikotarpiui nuo šio sprendimo įsigaliojimo dienos iki 2022 m. rugpjūčio 31 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. rugsėjo 6 d.

            Pirmininkė

         K. TAEL

      (1)  2015 m. gruodžio 16 d. Europos Parlamento ir Tarybos reglamentas (ES, Euratomas) 2015/2422, kuriuo iš dalies keičiamas Protokolas Nr. 3 dėl Europos Sąjungos Teisingumo Teismo statuto (OL L 341, 2015 12 24, p. 14).